Paarliet se trok met petrolbom bestook | Netwerk24
Paarliet se trok met petrolbom bestook
Bernard Groenewald (49) is ernstig beseer toe 'n petrolbom deur die vragmotor wat hy bestuur het se venster gegooi is. Hy het buite Touwsrivier afgetrek om te rus. Hier is hy by sy vrou, Ciska.
In 'n golf aanvalle op vragmotors wat die land geruk het, is 'n Paarlse vragmotorbestuur-der en eienaar van Huddlestone Logistics ernstig beseer toe hy Sondagoggend (1 Junie) met 'n petrolbom in sy vragmotor gegooi is.
Bernard Groenewald (49) en sy vrou se swaer, Jan Jansen (59), het die oggend omstreeks 01:00 langs die N1 sowat 10 km van Touwsrivier van die pad af getrek om in hul vragmotors te slaap toe petrolbomme deur hul vensters geslinger is.
Ciska Groenwald (50) het vertel haar man het uit sy vragmotor gespring terwyl hy gebrand het. "Hy het uitgespring en sy hemp afgeruk wat gebrand het." Hy het ook sy enkel gebreek toe hy uitgespring het.
Jansen het daarin geslaag om sy vragmotor aan die gang te kry en het ongedeerd van die toneel af gevlug. Hy het toe vir Ciska gebel en gesê sy moet nooddienste ontbied waarna paramedici haar man langs die pad gevind het. Hy het 60% tot 70% brandwonde oor sy lyf opgedoen.
Hy is na 'n hospitaal in Worcester geneem waar hy onder verdowing in die waakeenheid gehou word. "Hy gaan nog vir 'n rukkie onder verdowing wees. Die dokters het gesê hy gaan weens die brand­wonde oor sy lyf in geweldige pyn wees as hy nou wakker moet wees. Hy kry medikasie om hom stabiel te hou," het Ciska gesê.
Sy het gesê medici sê sy liggaam sal só vinniger herstel. Sy kon weens die verdo­wing nog nie met haar man praat om vas te stel presies wat gebeur het nadat hy uit die vragmotor gespring het nie.
Die polisie ondersoek 'n saak van poging tot moord en kwaadwillige saakbeskadiging. Niemand is teen druktyd in hegtenis geneem nie. • The Paarl-based owner of Huddlestone Logistics was seriously injured when a petrol bomb was thrown into his truck on Sunday morning (1 June) 10 km outside of Touws Rivier. His wife said he sustained 60% to 70% of burns across his body and is kept sedated.